Murrashax Muuse Biixi waxa uu gef qaran iyo nasiib-darro ku tilmaamay hadalka kasoo yeedhay murrashaxa WADDANI, waxana uu tilmaamay inaanay garasho la’aan ka ahayn, balse ay ujeeddo kale jirto, isaga shacabka reer Somaliland ku boorriyey inay tiraabtaas dhiillada leh u dhug yeeshaan, “Ma filaayo inay aqoon la’aani u geysay, waxaanay ila tahay inuu distoorka aad u garanayo, Distoorka Somaliland waxa ku cad in Madaxweynaha Jamhuuriyadda Somaliland uu yahay taliyaha guud ee ciidamada qalabka sida oo dhan, go’aanka Cabdiraxmaan iyo xisbigiisu ay talada distooriga ah ugu wareejinayaan hay’ad madaxweynuhu magacaabay aqoon-darro kama aha xisbiga WADDANI iyo guddoomiyahooda, waana nasiib-darro in guddoomiyihii Golaha Wakiillada ee shalay oo maantana ka mid ah golaha oo hoggaaminaya xisbi qaran oo murrashax qaran ahi uu gefka intaas le’eg ee distooriga ah u badheedhaana waa nasiibdarro sharciyeed, waxaanan leeyahay arrintaas Cabdiraxmaan garasho-waa maaha ee ujeeddada uu ka leeyahay waaba la ogaan doonaa oo waa la arki doonaa, Shacabka Somaliland-na way ilaalinayaan oo way u feejiganyihiin distoorka qaranka iyo qarannimada Somaliland, ciddii ku xad-gudubtana qaranka oo dhan baa u jooga oo wada arkayee arrintaas qaranku ha ogaado halka ay ku dambayso,” ayuu yidhi murrashax Muuse Biixi Cabdi.
